Selv om sketsjene opprinnelig var en parodi på opplysningskontorer og bransjeråd som gjerne ble dannet for å kunne få sendetid i NRK uten å regnes som reklame, har supperådssketsjen blitt den definitive parodien på overflødig byråkrati. «Supperåd» er anerkjent som et begrep i norsk språk; det betegner et byråkratisk organ uten reell innflytelse eller funksjon.